Gedagte vir die dag: Hemelvaart!Foto: Reint Dykema Die twee mans sê toe: “Galilese manne, waarom staan julle na die hemel en kyk? Jesus is van julle af weggeneem die hemel in. Hy sal egter nét so terugkom soos julle Hom die hemel sien ingaan het!” (Handelinge 1:11) Die tyd vir afskeid het aangebreek. Jesus het sy dissipels daarop voorberei. Vir hulle sou dit vir seker ŉ traumatiese ervaring gewees het. Vir etlike jare het hulle met Hom saamgeloop, Hom leer ken, na Hom geluister, gesien wat Hy alles kan doen. Toe word Hy gekruisig en hulle dink alles is verlore. Dan die wonder van die opstanding! Hy is weer by hulle. Maar Hy gaan weg. Na sy Vader toe. Die finale afskeid vind plaas naby Jerusalem. Hy word in ŉ wolk opgeneem. Hulle bly alleen agter. Waarheen nou? Twee mans verskyn daar terwyl hulle met hulle oë na die wolke kyk. En die mans het vir hulle ŉ baie belangrike boodskap: Jesus kom weer! Intussen moet daar gewerk word. Onthou, julle het ŉ opdrag om uit te voer. Die dissipels het toe teruggegaan Jerusalem toe en saam met die ander gelowiges volhardend gebid, met verwagting gebid, want daar was ŉ belofte wat nog vervul moes word … Die Gees van God moes kom om ŉ nuwe bedeling in die koninkryksgeskiedenis in te lui.